Pigo, il cudesch, è qua
Il verm da Conrad Cavigilli en format grond 

(abc) Dapi l’avust 1997 cumpara en La Quotidiana la rubrica «Pigo, il verm». Il cartoon sin la davosa pagina è daventà in element marcant da la gasetta dal di rumantscha. Il «bab» da Pigo, il geolog e graficher Conrad Cavigilli da Castrisch, ha ussa edì ina collecziun dals dissegns cumparids. 
Adina puspè haja el udì da glieud che taglia ora e che rimnia ils cartoons da Pigo. Conrad Cavigilli, il dissegnader e creader da la figura divertenta, ha ristgà da realisar l’idea d’ina ediziun en furma da cudesch. I n’è betg daventà in cudesch gross e voluminus. «Pigo, il verm» è ina publicaziun modesta e satiglia cun cuntegn original. 

En tge idiom? 
Gia la cuverta en quatter colurs dat en egl. Blers crajan da vesair en Pigo insatge auter. Nagins faus patratgs, igl è mo Pigo. Sin 160 paginas ed en il format A5 vegn unicamain Pigo a pled. Mo el commentescha tut, nagin auter. Da bunamain 400 cartoons cumparids en La Quotidiana ha il bab da Pigo selecziunà ils pli ironics, ils pli satirics, ils pli bels, ils pli di-vertents. «Cler, ils gusts èn differents, mo mintga pagina ha in element che stà per sai», di Conrad Cavigilli. Suenter il text introductiv dal chauredactur da La Quotidiana, Martin Cabalzar, dastgan ins giudair mintga pagina. 
Igl è propi in cudesch unic en la Rumantschia. En tge idiom è il nov cudesch da Pigo? Igl è evident e cler: – e tut sa entant quai – Pigo sa drizza a tuttas Rumantschas e Rumantschs. Il cumpogn discurra mo rumantsch grischun. La Lia rumantscha e la Uniun rumantsch grischun han alura era renconuschì la prestaziun da Cavigilli. Quellas duas instituziuns han, ensemen cun trais auters sponsurs, gidà a realisar l’idea. 

Quel da la Ligia Grischa 
Cartoons e caricaturas datti fitg blers. Ina figura uschè originala e genuina sco Pigo è senza dubi singulara. Cun umor, ironia e mintgatant en furma sarcastica vegn Pigo e sia famiglia a pled. Il cartoon renumà da la Ligia Grischa è represchentà en format grond, alura il Pigo che ha fatg ils pli blers gols da chau, il Pigo sin ina marca da posta da 90 raps e 156 auters cartoons. Per La Quotidiana saja quai stà in cletg da fruntar sin Conrad Cavigilli che haja schendrà in cartoon original e genuin, net e stget rumantsch, scriva Martin Cabalzar en l’introducziun tar il cudeschet. Il cudesch da Pigo vegn preschentà uffizialmain, sonda ils 20 da november 1999 a Glion. Tuttas amias ed amis da Pigo, gronds e pitschens, èn envidads da sa participar a quella occurrenza en il Museum Regiunal. 
«Pigo, il verm» retschaivan ins tar las librarias: Condrau Mustér, Maggi Glion, Palantin Cuira, Wega San Murezzan sco era tar la Lia rumantscha Cuira.